บัตรเดบิตผิดหวังกดเงินสูงกว่ารูด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คนไทยใช้บัตรเดบิตกดเงินสดพรึ่บถึง 1 ใน 3 ของผู้ถือบัตรไม่นิยมรูดซื้อของ 
นายสมบูรณ์ ครบธีรนนท์ ผู้จัดการบริษัทวีซ่า ประจำประเทศไทย เปิดเผยว่า บริษัทได้สำรวจอัตราการใช้บัตรเดบิตในประเทศไทยจากจำนวนกลุ่มตัวอย่าง 900 คน พบว่ามีผู้ที่คิดว่าบัตรเดบิตเป็นบัตรที่กดเงินสดจากเครื่องเอทีเอ็มเท่านั้น 39% รองลงมาคือพึงพอใจที่จะซื้อก่อนจ่ายทีหลังด้วยบัตรเครดิต 28% อยากสะสมแต้มด้วยบัตรชนิดอื่น 21% และมองว่าประโยชน์ที่ได้รับจากบัตรมีน้อย 20% สะท้อนได้ว่า ผู้ถือบัตรเดบิตไทยยังนิยมใช้ถอนเงินสดอยู่จำนวนมาก
นายสมบูรณ์ กล่าวว่า หากคาดการณ์ผู้ถือบัตรเดบิตในไทยที่มีอยู่ 30 ล้านบัตรทั่วประเทศ ในจำนวนนี้อาจจะมีมากกว่า 50% ที่ไม่เคยใช้บัตรเดบิตซื้อสินค้า อาจเป็นไปได้เช่นกันว่า เครื่องเอทีเอ็มหาได้ง่าย ผู้ถือบัตรจึงใช้ถอนเงินสดเป็นหลัก ผู้ที่ถือบัตรเดบิตแล้วนำไปถอนเงินสดจึงมีสัดส่วนถึง 1 ใน 3 
อย่างไรก็ตาม หากพิจารณาจากความนิยมของผู้ที่ใช้บัตรเดบิตชำระค่าสินค้า จะพบว่าผู้ถือบัตรใช้เพื่อชำระค่ารักษาพยาบาลมีสัดส่วนมากเป็นอันดับ 1 ถึง 26% รองลงมาคือชำระค่าตั๋วภาพยนตร์และร้านอาหาร โดยผู้ที่ถือบัตรเดบิตเพื่อซื้อของเป็นประจำจะใช้จ่ายผ่านบัตรเฉลี่ย 11,837 บาท แม้จะเป็นจำนวนที่สูง แต่คนกลุ่มนี้ก็ใช้เงินสดเฉลี่ยแค่ 2 หมื่นบาท ซึ่งถือว่าสูงกว่าใช้บัตรเดบิตเพื่อชำระค่าสินค้า
“ความนิยมของคนที่หันมาใช้บัตรเดบิตในโรงพยาบาลเยอะ ถือเป็นพฤติกรรมใหม่ที่เกิดขึ้น” นายสมบูรณ์ กล่าว
นายสมบูรณ์ กล่าวว่า สำหรับความปลอดภัยของบัตรเดบิตแต่ละสถาบันการเงินจะเป็นผู้ทำหน้าที่ดูแลการตรวจรับบัตรเมื่อชำระค่าสินค้า โดยจะตรวจสอบความปลอดภัยตั้งแต่หน้าบัตร ตราสัญลักษณ์ ลายเซ็นของลูกค้า 
นายสมบูรณ์ กล่าวว่า ขณะนี้สถาบันการเงินได้ร่วมรายการกับร้านค้าและวีซ่าให้ส่วนลดสินค้า และได้รับเงินคืนจากห้างร้านต่างๆ ที่ครอบคลุมการใช้จ่ายในชีวิตประจำวันเมื่อใช้จ่ายผ่านบัตรวีซ่าเดบิต เพื่อกระตุ้นการใช้จ่ายผ่านการใช้เดบิต